Verkkokauppa.com

Verkkokauppa.com on suomalainen tietotekniikan, viihde-elektroniikan ja kodinkoneiden jälleenmyyjä ja verkkokauppa, jolla on internetissä olevan verkkokaupan lisäksi neljä myymälää: Helsingin Jätkäsaaressa, Pirkkalassa, Oulun Kaakkurissa ja Raisiossa. Yrityksellä on edustamiensa merkkien lisäksi omia tuotemerkkejä. Verkkokauppa.com Oyj listautui Helsingin pörssin First North-listalle huhtikuussa 2014. Kesäkuussa 2020 Verkkokauppa.com siirtyi Helsingin pörssin päälistalle.

Yrityksen perusti Samuli Seppälä vuonna 1992. Hän toimi toimitusjohtajana aina vuoteen 2018 saakka, jolloin hän luopui tehtävästä ja jäi hallituksen jäseneksi. Hänen seuraajansa Panu Porkka aloitti tehtävässä 22. maaliskuuta 2018.

Vuonna 2015 Verkkokauppa.comilla oli suomalaisista yrityksistä eniten rekisteröityjä tavaramerkkejä.

Historia
Nykyisen Verkkokauppa.comin virallinen nimi oli vuoteen 2008 asti Arctecho Oy. Yhtiö muutti yhtiömuotonsa julkiseksi osakeyhtiöksi 4. joulukuuta 2012. Verkon kautta yhtiö myi tuotteita aluksi vuonna 1997 arctecho.com-sivuston kautta ja vuodesta 1998 alkaen verkkokauppa.com-sivuston kautta. Ennen vuotta 1997 yhtiön verkkosivut sijaitsivat compart.fi/arctecho-osoitteessa.

Yhtiö on harjoittanut sähköistä kaupankäyntiä aina perustamisestaan 11. maaliskuuta 1992 alkaen. Alun perin yhtiö teki kauppaa BBS-järjestelmänsä kautta ja siirtyi siitä hiljalleen nettikauppaan vuosina 1994–1996. Ensimmäisen domainin (arctecho.com) yhtiö rekisteröi 27. tammikuuta 1997, mutta sitä ennen yhtiöllä oli jo alkeellinen nettikauppa osoitteessa compart.fi/arctecho. Verkkokauppa.com-domainin yhtiö rekisteröi 4. huhtikuuta 1998.

Verkkokauppa.comin varastomyymälä sijaitsi vuosina 1992–1996 Espoossa Lintuvaarassa, josta yhtiö siirtyi Kutojantielle Kiloon, sitten moottoritien toiselle puolelle Sinikalliontielle Mankkaalle, ja sieltä taas takaisin Kiloon Kutojankulma 2:een. Tämän jälkeen yhtiö toimi kauppakeskus Länsikeskuksessa Olarissa. Olarista Verkkokauppa.com siirtyi Helsingin Ruoholahteen elokuussa 2004.

Kauppakeskus Ruoholahden myymälä avattiin 16. elokuuta 2004, Pirkkalan myymälä avattiin 14. elokuuta 2006 ja Oulun Kaakkurin myymälä 20. marraskuuta 2008. Verkkokauppa.comin Helsingin Ruoholahden myymälä muutti Länsisatamaan, Jätkäsaareen, uusiin toimitiloihin 11. marraskuuta 2011. Jätkäsaareen avattiin 28 000 m²:n myymälä, päävarasto, pysäköintihalli, näköalatasanne ja toimistot.

Verkkokauppa.com listautui Helsingin pörssin First North -osakepörssiin perjantaina 4. huhtikuuta 2014.

Vuonna 2017 Verkkokauppa.com ryhtyi myymään myös lemmikkieläinten ruokaa ja tarvikkeita. Yli 65 000 tuotteen kasvavaan valikoimaan on tämän jälkeen tullut myös palloiluvälineet, polkupyöriä ja designvalaisimia.

Helmikuussa 2022 Verkkokauppa.com ilmoitti ostavansa E-Villen liiketoiminnan n. 5,3 miljoonan euron hintaan ja E-Villen verkkokaupan jatkavan toimintaansa.

Tunnuslause 
Yrityksen iskulause vuosina 1992–2009 oli ”Osta viisaammin. Osta nopeammin”, vuodesta 2010 alkaen ”Todennäköisesti aina halvempi”. Vuonna 1998, ollessaan vielä Arctecho, yrityksen nettisivut mainostivat ”Älä turhaan maksa hienosta myymälästä”.

Tytäryhtiöt 
Verkkokauppa.ee (Arctecho OÜ) Tallinnassa myi suoratoimituksena Suomeen tallennusmedioita ilman yksityisen kopioinnin hyvitysmaksua. Helmikuussa 2010 Verkkokauppa.comin toimitusjohtaja Samuli Seppälä ilmoitti, että Viron toiminnoista luovutaan. CD- ja DVD-medioiden kysyntä oli hiipunut eikä Seppälä nähnyt niiden myynnillä olevan tulevaisuutta. Lokakuussa 2010 Arctecho OÜ tuomittiin Helsingin käräjäoikeudessa vahingonkorvauksiin Suomeen maahantuomistaan tallennusmedioista. Päätöksessä ei oteta kantaa siihen, onko Arctecho velvollinen maksamaan hyvitysmaksua. Teoston kanteen kohta, jossa Verkkokauppa.comia vaadittiin yhteisvastuuseen Arctechon kanssa, hylättiin. Sen sijaan käräjäoikeus katsoi, että Verkkokauppa.comin nykyisin täydellisesti omistaman tytäryhtiön täytyy maksaa vahingonkorvauksia Teostolle. Summa vastaa kahta viidesosaa yrityksen laiminlyömistä hyvitysmaksuista 1.1.2006–31.12.2008. Sekä Arctecho OÜ että Teosto valittivat päätöksestä hovioikeuteen.

Verkkokauppa.com Ahvenanmaalla 2010–2012
Verkkokauppa.ax toimi Ahvenanmaalla hyödyntäen saarten asemaa EU:n veroalueen ulkopuolella. Yksinkertaistetusti arvonlisäveroa ei kanneta veroalueen ulkopuolelta Suomeen tuoduista tuotteista, joiden arvo jää alle 45,45 euron (Suomen alv 23 %).

Vuoden 2013 alusta arvonlisäverolakia muutettiin siten, että arvon pitää jäädä alle 20,82 euron, ja siksi arvonlisäveroton myynti Ahvenanmaalta loppui.

Toimipisteet 
Nykyiset
 Pirkkala 2006–
 Kaakkurinkulma, Oulu 2008–
 Jätkäsaari, Helsinki 2011–
 Tuupakantie, Vantaa (noutovarasto)
 Kuloistentie 3, Raisio 8.3.2018–

Entiset
 Lintuvaara, Espoo 1992–1996
 Kutojantie, Kilo, Espoo 1996–1998
 Sinikalliontie, Mankkaa Espoo 1998–1999
 Kutojankulma, Kilo, Espoo 2000–2002
 Pihatörmä, Olari, Espoo 2002–2004
 Ruoholahti, Helsinki 2004–2011
 Maarianhamina, Ahvenanmaa 2010–2012 (vain vuokravarasto)

Omat merkit 
Verkkokauppa.comin omia tuotemerkkejä ovat esimerkiksi Ströme-pienkoneet, Procaster-televisiot ja GZR-sähköpyörät.

Muuta 
Amerikkalaisnuori Calvin Gosz lupasi marraskuussa 2009 vaihtaa nimekseen Verkkokauppa Gosz, myytyään entisen nimensä Verkkokauppa.comille eBayssa 5 000 dollarilla.

Nimikiista Walticin kanssa ratkesi Verkkokauppa.comin hyväksi Korkeimmassa oikeudessa vuonna 2016. Waltic ei saa käyttää tavaramerkkinä nimeä Veneilijanverkkokauppa.com.

Lähteet

Aiheesta muualla 
 Verkkokauppa.com

Suomalaiset kodintekniikkakaupat
Suomalaiset verkkokaupat
Jätkäsaari
Suomalaiset pörssiyhtiöt